钦定古今图书集成/明伦汇编/氏族典/第046卷 > 《廖用贤尚友录》 > 麋竺
## 钦定古今图书集成/明伦汇编/氏族典/第046卷 > 《廖用贤尚友录》 > 麋竺

按《蜀志麋竺传》：“竺字子仲，东海朐人也。祖世货殖，僮
客万人，赀产钜亿。徐州牧陶谦辟为别驾从事。谦卒，
竺奉谦遗命，迎先主于小沛。建安元年，吕布乘先主
之出拒袁术，袭下邳，掳先主妻子。先主转军广陵海
西，竺于是进妹于先主为夫人，奴客二千，金银货币
以助军资。于时困匮，赖此复振。后曹公表竺领嬴郡”
太守，去官，随先主周旋。先主将适荆州，遣竺先与刘
表相闻，以竺为左将军从事中郎。益州既平，拜为安
汉将军，班在军师将军之右。竺雍容敦雅，而干翮非
所长，是以待之以上宾之礼，未尝有所统御，然赏赐
优宠，无与为比。弟芳叛，竺面缚请罪，先主慰谕以“兄
弟罪不相及”，崇待如初。竺惭恚发病，岁馀卒。